Sallar Idi ibada ce da Allah ya shar'anta wa bayinsa a matsayin kammala ibadah ta Azumin watan Ramadan. Sallar Idi ba yinta a ke domin tunawa da wata ranar haihuwa ko wata nasara ko asara da aka samu ba ne. Sallar Idi ibada ce don yin godiya ga Allah. BBC ta tattauna da Malam Nura Khalid limamin masallacin Apo a birnin tarayyar Najeriya Abuja wanda ya bayyana wasu abubuwa da ake son musulmi ya yi a ranar Sallar Idi kamar haka: Bayar da zakkar fidda-kai ga mabukata Zakatul fitr wajiba ce kamar yadda Annabi Muhammad SAW ya farlanta ta. Ta fi falala a fitar da ita kafin a tafi masallacin Idi. Amma an sawwaka a fitar da ita a daren Idi ko kwana biyu ko uku kafin ranar Idi, wato tun a ranar 27 na watan Ramadan musamman ga kungiyoyi ko wakilai da ke tattara zakkar domin raba wa mabukata. Fitarwa da wuri zai taimaka zakkar ta isa ga mabukata da wuri kafin lokacinta ya wuce. Annabi SAW ya ce: "Wanda ya fitar kafin Sallar Idi, to ya samu zakkar fidda kai.